Dohoda 
medzi vládou Slovenskej republiky a vládou Fínskej republiky 
o vzájomnej ochrane utajovaných skutočností

Vláda Slovenskej republiky a vláda Fínskej republiky zastupujúc Slovenskú republiku 
a Fínsku republiku (ďalej len „zmluvné strany“),
 
usilujúc sa vytvoriť sústavu pravidiel vzájomnej ochrany utajovaných skutočností vymieňaných medzi zmluvnými stranami, 

berúc do úvahy vzájomné záujmy na ochrane utajovaných skutočností, v súlade s vnútroštátnymi právnymi  predpismi oboch zmluvných strán,

sa dohodli takto:

Článok 1
Rozsah použitia

Účelom tejto dohody je ochraňovať utajované skutočnosti poskytnuté jednou zmluvnou stranou druhej zmluvnej strane  pre účely zahraničných vecí, obrany, bezpečnosti, policajné, priemyselné, vedecké alebo technologické záležitosti, alebo odovzdané v súvislosti s vykonávaním alebo prípravou utajovaných kontraktov, alebo vznikajúce alebo vyrobené v súvislosti s činnosťou spadajúcou do rozsahu použitia tejto dohody.

Článok 2
Vymedzenie pojmov

Na účely tejto dohody:

a) utajované skutočnosti sú informácie, dokumenty alebo materiály akejkoľvek formy alebo povahy, poskytnuté jednou zmluvnou stranou druhej zmluvnej strane, ktorým bol priznaný stupeň utajenia a boli podľa toho označené v súlade s vnútroštátnymi právnymi predpismi, ako i akékoľvek informácie, dokumenty alebo materiály, ktoré boli vytvorené na základe takýchto utajovaných skutočností a boli náležite označené,

b) utajovaný kontrakt je každé predkontraktné rokovanie, kontrakt, subkontrakt alebo iný odsúhlasený dohovor s alebo medzi kontrahentmi v štáte jednej zo zmluvných strán s cieľom dodať výrobky, vykonať práce alebo poskytnúť služby zahŕňajúce prístup k utajovaným skutočnostiam alebo ich vytvorenie,

c) odovzdávajúca strana je zmluvná strana, vrátane štátnych orgánov alebo verejných alebo súkromných právnických osôb vo svojej jurisdikcii, poskytujúca utajované skutočnosti prijímajúcej strane,

d) prijímajúca strana je zmluvná strana, vrátane štátnych orgánov alebo verejných alebo súkromných právnických osôb vo svojej jurisdikcii, ktorej sú utajované skutočnosti poskytované odovzdávajúcou stranou,

e) need-to-know je princíp, na základe ktorého možno prístup k utajovaným skutočnostiam udeliť fyzickým osobám len v súvislosti s ich úradnými povinnosťami alebo úlohami.

Článok 3
Príslušné bezpečnostné orgány

(1)	Príslušné bezpečnostné orgány určené zmluvnými stranami ako zodpovedné za všeobecné vykonávanie a kontrolu všetkých aspektov tejto dohody sú:

V Slovenskej republike:	Vo Fínskej republike:	
Národný bezpečnostný úrad
Budatínska 30
P.O. BOX 16
850 07 Bratislava
Slovenská republika
	Ministerstvo zahraničných vecí
Bezpečnostná služba
Kanavakatu 3A
P. O. Box 176
00161 Helsinki
Fínsko	

(2)	Zmluvné strany sa navzájom informujú diplomatickou cestou o všetkých následných zmenách príslušných bezpečnostných orgánov uvedených v odseku 1.

(3)	Príslušné bezpečnostné orgány sa navzájom informujú o ďalších príslušných bezpečnostných orgánoch zodpovedných za vykonávanie tejto dohody.

Článok 4
Klasifikácia

Stupne utajenia si navzájom zodpovedajú nasledovne:

Slovenská republika	Fínska republika	Anglický preklad	
PRÍSNE TAJNÉ	ERITTÄIN SALAINEN	“TOP SECRET”	
TAJNÉ	SALAINEN	“SECRET”	
DÔVERNÉ	LUOTTAMUKSELLINEN	“CONFIDENTIAL”	
VYHRADENÉ	KÄYTTÖ RAJOITETTU	“RESTRICTED”	

Článok 5
Vzájomná ochrana utajovaných skutočností

(1)	Prijímajúca strana označí prijaté utajované skutočnosti vlastným ekvivalentným stupňom utajenia v súlade s tabuľkou ekvivalencií podľa článku 4.

(2)	Príslušný bezpečnostný orgán prijímajúcej strany zmení označenie stupňa utajenia alebo ho zruší iba ak ho o to požiada príslušný bezpečnostný orgán odovzdávajúcej strany.

(3)	Príslušný bezpečnostný orgán prijímajúcej strany môže požiadať príslušný bezpečnostný orgán odovzdávajúcej strany o zmenu stupňa utajenia alebo jeho zrušenie.

(4)	Zmluvné strany podniknú všetky opatrenia podľa vnútroštátnych právnych predpisov na ochranu utajovaných skutočností, na ktoré sa táto dohoda vzťahuje. Poskytnú utajovaným skutočnostiam rovnakú ochranu, akú poskytujú vlastným utajovaným skutočnostiam zodpovedajúceho stupňa utajenia.

(5)	Zmluvné strany neposkytnú prístup k utajovaným skutočnostiam medzinárodným organizáciám, predstaviteľom alebo právnickým osobám tretích štátov, alebo štátnym príslušníkom tretích štátov bez predchádzajúceho písomného súhlasu príslušného bezpečnostného orgánu odovzdávajúcej strany.

(6)	Utajované skutočnosti sa použijú výlučne na účel, na ktorý boli poskytnuté.

(7)	Prístup k utajovaným skutočnostiam je obmedzený na osoby, ktoré majú need-to-know a ktoré boli podľa vnútroštátnych právnych predpisov bezpečnostne preverené a oprávnené na prístup k takým utajovaným skutočnostiam, ako i náležite poučené.

(8)	Zmluvné strany zabezpečia náležité riadenie vykonávania tejto dohody.

Článok 6
Utajované kontrakty

(1)	Ak príslušný bezpečnostný orgán odovzdávajúcej zmluvnej strany plánuje povoliť začatie rokovania s cieľom uzatvoriť utajovaný kontrakt s kontrahentom patriacim do jurisdikcie druhej zmluvnej strany, získa bezodkladne na žiadosť od príslušného bezpečnostného orgánu zmluvnej strany relevantné bezpečnostné certifikáty.

(2)	V prípade otvorenej verejnej súťaže príslušný bezpečnostný orgán prijímajúcej strany môže poskytnúť relevantné bezpečnostné certifikáty príslušnému bezpečnostnému orgánu odovzdávajúcej strany bez formálnej žiadosti.

(3)	Pre subkontrahentov platia tie isté bezpečnostné požiadavky, vrátane riadnej certifikácie, ako pre kontrahenta, ktorý uzavrel hlavný  utajovaný kontrakt.

(4)	Príslušný bezpečnostný orgán odovzdávajúcej strany doručí príslušnému bezpečnostnému orgánu prijímajúcej strany zoznam utajovaných skutočností ním poskytnutých pre realizáciu utajovaného kontraktu.

Článok 7
Preprava utajovaných skutočností

(1)	Utajované skutočnosti sa spravidla prepravujú diplomatickou cestou. Prijímajúca strana potvrdí písomne príjem takýchto utajovaných skutočností.

(2)	Ak je použitie diplomatickej cesty nevhodné, príslušné bezpečnostné orgány zmluvných strán sa môžu dohodnúť na inom spôsobe prepravy utajovaných skutočností pri zabezpečení ich náležitej ochrany.

(3)	Utajované skutočnosti možno elektronicky prepravovať iba úplne zašifrované, pri použití šifrovacích metód a zariadení odsúhlasených príslušnými bezpečnostnými orgánmi.

Článok 8
Preklad, rozmnožovanie a zničenie utajovaných skutočností

(1)	Utajované skutočnosti stupňa utajenia PRÍSNE TAJNÉ / ERITTÄIN SALAINEN alebo TAJNÉ / SALAINEN možno prekladať alebo rozmnožovať iba s predchádzajúcim písomným súhlasom príslušného bezpečnostného orgánu odovzdávajúcej strany. Ostatné utajované skutočnosti sa prekladajú a rozmnožujú v súlade s vnútroštátnymi právnymi predpismi prijímajúcej strany.

(2)	Utajované skutočnosti stupňa utajenia PRISNE TAJNE / ERITTÄIN SALAINEN sa nezničia, ale keď už nie sú potrebné, vrátia sa v súlade s vnútroštátnymi právnymi predpismi odovzdávajúcej strane. Utajované skutočnosti stupňa utajenia TAJNE / SALAINEN a nižšie sa zničia v súlade s vnútroštátnymi právnymi predpismi.

Článok 9
Návštevy

(1)	Návštevy priestorov, kde sa utajované skutočnosti vyvíjajú, skladujú alebo sa s nimi zaobchádza, alebo kde sa uskutočňujú utajované projekty, povolí jedna zmluvná strana návštevníkom z druhej zmluvnej strany na základe predchádzajúceho písomného povolenia príslušného bezpečnostného úradu prijímajúcej strany. Takéto povolenie sa udelí iba osobám s previerkou personálnej bezpečnosti a „need-to-know“. 

(2)	Žiadosť o návštevu postúpená žiadajúcim príslušným bezpečnostným orgánom obsahuje nasledujúce informácie: meno návštevníka, dátum a miesto narodenia, číslo cestovného dokladu, štátnu príslušnosť, zastávanú funkciu a názov zastupovanej organizácie, bezpečnostnú previerku, účel,  dátum a trvanie návštevy, názov právnických osôb, ktoré majú byť navštívené a kontaktnú osobu.

(3)	Žiadosť o návštevu prijme príslušný bezpečnostný orgán prijímajúcej strany aspoň 30 dní pred jej uskutočnením. V súrnych prípadoch sa príslušné bezpečnostné orgány môžu dohodnúť na kratšej lehote.

(4)	Návštevy zahŕňajúce prístup štátnych príslušníkov tretích štátov k utajovaným skutočnostiam sa povolia len na základe dohody medzi príslušnými bezpečnostnými orgánmi.

(5)	Príslušné bezpečnostné orgány môžu zostaviť zoznam osôb oprávnených vykonávať opakované návštevy v súvislosti s ktorýmkoľvek konkrétnym utajovaným kontraktom.
Článok 10
Oznamovanie a konzultácie

(1)	Príslušné bezpečnostné orgány sa navzájom informujú o svojich vnútroštátnych právnych predpisoch e a o jeho zmenách s cieľom vykonávať túto dohodu.

(2)	Príslušné bezpečnostné orgány si poskytujú navzájom konzultácie na žiadosť jedného z nich s cieľom zabezpečiť úzku spoluprácu pri vykonávaní tejto dohody.

(3)	Príslušné bezpečnostné orgány môžu vytvoriť detailné postupy pre vykonávanie tejto dohody.

Článok 11
Riešenie sporov

	Všetky spory medzi zmluvnými stranami týkajúce sa výkladu alebo aplikácie tejto dohody sa riešia výlučne vzájomnými konzultáciami, ak nedôjde k dohode príslušných bezpečnostných orgánov.

Článok 12
Porušenia ochrany

(1)	Každá zmluvná strana bezodkladne oznámi druhej zmluvnej strane akékoľvek podozrenie alebo zistenie porušenia alebo ohrozenia bezpečnosti utajovaných skutočností.

(2)	Zmluvné strany podniknú všetky možné príslušné opatrenia podľa vlastných vnútroštátnych právnych predpisov, aby obmedzili následky porušení uvedených v odseku 1 tohto článku a aby zabránili ďalším porušeniam. Na žiadosť poskytne druhá zmluvná strana pomoc pri vyšetrovaní a je informovaná o výsledku vyšetrovania a podniknutých opatreniach.

Článok 13
Náklady

	Každá zmluvná strana znáša vlastné náklady vzniknuté pri vykonávaní tejto dohody.

Článok 14
Záverečné ustanovenia

(1)	Zmluvné strany si navzájom písomne oznámia, že boli splnené podmienky stanovené  vnútroštátnymi právnymi predpismi pre nadobudnutie platnosti tejto dohody. Dohoda nadobudne platnosť v prvý deň druhého mesiaca nasledujúceho po prijatí neskoršej  notifikácie.

(2)	Táto dohoda sa uzaviera na neurčitý čas. Dohodu možno meniť na základe vzájomného a písomného súhlasu zmluvných strán. Každá zmluvná strana môže kedykoľvek navrhnúť zmeny tejto dohody. V takom prípade zmluvné strany začnú rokovať o zmene tejto dohody.

(3)	Každá zmluvná strana môže vypovedať túto dohodu písomným oznámením druhej zmluvnej strane doručeným diplomatickou cestou so šesťmesačnou (6) výpovednou lehotou. Ak je platnosť dohody ukončená, s utajovanými skutočnosťami už poskytnutými a utajovanými skutočnosťami vznikajúcimi podľa tejto dohody sa zaobchádza v súlade s ustanoveniami tejto dohody tak dlho, ako je to potrebné pre ochranu týchto utajovaných skutočností.

(4)	Zmluvná strana, na území ktorej sa táto dohoda uzavrela, zabezpečí bezodkladne po nadobudnutí jej platnosti, aby bola dohoda zaregistrovaná na Sekretariáte Organizácie Spojených národov v súlade s článkom 102 Charty Organizácie Spojených národov. Druhá zmluvná strana sa upovedomí o registrácii a registračnom čísle v sérii zmlúv Organizácie Spojených národov hneď ako ho Sekretariát Spojených národov vydá.

Na dôkaz uvedeného riadne poverení predstavitelia zmluvných strán podpísali túto dohodu,

	v .................... dňa ....................................20..

	vo dvoch pôvodných vyhotoveniach, v slovenskom, fínskom a anglickom jazyku. V prípade rozdielnosti výkladu je rozhodujúce znenie v anglickom jazyku.

Za vládu Slovenskej republiky				Za vládu Fínskej republiky